《释迦出山画像赞》
宋代·释德洪

遍大海味，具于一滴。尽法界身，足于纤埃。伫思则灯王之座不足入毗耶之室，敛念则弥勒之门弹指即开。

惟我鼻祖，释迦和尚。初出雪山，即示此像。以百千亿微尘数身，九十七大人之相。

顿入毫端三昧，而幻此一幅之上。垂手跣足，顶螺颔丝。

超然静深，出三界痴。如浩荡春寄于纤枝，如清凉月印于盆池。

镂冰琢雪，我作赞词。关空锁梦夫，子其牢蓄之。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。